
Arany János dalolja




Mégse tettem le a lantot,




a harang még biztatón kondul,




várhatnak újabb kalandok




szigeten innen, Karlsbadon túl.




Nem is lant az, hanem gitár.




Ha pengetem, nem tudni, vajon




táncol-e vagy csak mórikál




a sok árnyék körben a falon.




Múltam ezer szellemárnya




körém gyűl öregen, fogatlan,




pusmognak, és egy se bánja,




hogy jajszóvá bomlik a dallam.




Félénk dallamok keringnek,




ha pengetem a kopott hangszert,




kiköpné a világ mindet,




ahogy az ócska bort, a langy sert.




Harminc éve, kerek harminc,




már le akartam tenni lantom,




de megnyugvás egyhamar nincs,




ha a dalnok túllép a hangon.




Így hát verselek most is, bár




nem az vagyok, ki voltam egykor,




terjedelmes már a listám,




miket művelt velem az aggkor.




Harminc év után is várnak




kalandok, balladák, bordalok,




gyalog vágok a határnak,




bár erőm oly messze oldalog.




A lantot végleg letenni




hiába akartam, nem lehet.




Szám már néma, de tengernyi




versem még visszhangzik, emleget.

